รัฐเพิ่มงบลงทุน4-5หมื่นล.
คลังเสนอ ครม. เพิ่มงบลงทุนในปี 2554 ขึ้นอีก 4-5 หมื่นล้าน หลังพับ พ.ร.บ. เงินกู้ 4 แสนล้าน
27 เม.ย. 2553

คลังเสนอ ครม. เพิ่มงบลงทุนในปี 2554 ขึ้นอีก 4-5 หมื่นล้าน หลังพับ พ.ร.บ. เงินกู้ 4 แสนล้าน
นพ.พฤฒิชัย ดำรงรัตน์ รมช.คลัง เปิดเผยว่า ในวันที่ 27 เม.ย.นี้ กระทรวงการคลังจะเสนอกรอบรายละเอียดงบประมาณรายจ่ายประจำปี 2554 ให้คณะรัฐมนตรี (ครม.) พิจารณาอนุมัติ โดยกรอบของงบประมาณจะมีการเปลี่ยนไปจากเดิม เนื่องจากจะมีการเพิ่มเติมงบลงทุนให้มากขึ้นจากกรอบเดิมประมาณ 4-5 หมื่นล้านบาท เพื่อนำไปใช้ลงทุนในโครงการไทยเข้มแข็งที่ตามแผนเดิมจะใช้เงินจากพระราชบัญญัติ (พ.ร.บ.) ให้อำนาจกระทรวงการคลังกู้เงินเพื่อฟื้นฟูเศรษฐกิจ 4 แสนล้านบาท แต่ขณะนี้ นายกรณ์ จาติกวณิช รมว.คลัง และรัฐบาลมีนโยบายชัดเจนแล้วที่จะถอนร่าง พ.ร.บ. ดังกล่าวออกจากการพิจารณาของสภา 
เนื่องจากเห็นว่าเศรษฐกิจไทยกระเตื้องดีขึ้นทำให้รัฐบาลมีการเก็บรายได้มากขึ้น ไม่จำเป็นต้องใช้เงินกู้อีกต่อไป
“เท่าที่ทราบจะมีการตั้งงบ ประมาณลงทุนในปีงบประมาณ 2554 และ 2555 มาใช้ในโครงการไทยเข้มแข็งแทนที่จะใช้เงินจาก พ.ร.บ.กู้เงิน ซึ่งวงเงินที่เพิ่มนั้น|เชื่อว่าจะเพียงพอกับการกระตุ้นเศรษฐกิจ และจูงใจให้เอกชนมองเห็นช่องทางในการลงทุนตามนโยบายของรัฐได้” นพ.พฤฒิชัย กล่าว
สำหรับร่างกรอบงบประมาณรายจ่ายปี 2554 ชุดเดิมที่ผ่านความเห็นชอบ ครม. เมื่อเดือน ม.ค. 2553 ที่ผ่านมา มีวงเงินทั้งสิ้น 2.07 ล้านล้านบาท มีการประมาณการรายได้ว่าจะตก 1.65 ล้านล้านบาท เป็นงบประมาณแบบขาดดุล 4.2 แสนล้านบาท ภายใต้สมมติฐานการขยายตัวเศรษฐกิจขยายตัว 3-4% เงินเฟ้อ 2-3% 
ยุทธศาสตร์หลักของงบประมาณจะมุ่งเน้นการขับเคลื่อนเศรษฐกิจด้วยการจัดให้มีงบประมาณด้านการลงทุนเพิ่มขึ้นจากปี 2553 ถึง 1 แสนล้านบาท โดยมีงบลงทุนรวม 3.4 แสนล้านบาท คิดเป็น 16.5% ของงบประมาณรายจ่ายทั้งหมด ซึ่งเมื่อรวมงบลงทุนที่จะปรับปรุงเพิ่มเติมเข้าไปอีก 4-5 หมื่นล้านบาท งบลงทุนในปี 2554 จะตกประมาณ 4 แสนล้านบาท
นพ.พฤฒิชัย กล่าวว่า ขณะนี้การเบิกจ่ายงบประมาณไทยเข้มแข็งเป็นไปตามแผนที่วางไว้ ทั้งการดำเนินการจัดซื้อจัดจ้าง การเซ็นสัญญาโครงการ ตลอดจนเร่งรัดเบิกจ่ายเงินให้ออกมาหลังจากที่เริ่มเซ็นสัญญาแล้วไปจนถึงการตรวจรับงานบ้างแล้ว ซึ่งทางกรมบัญชีกลางได้ติดตามมาตลอด ซึ่งตอนนี้การเบิกจ่ายก็เกินเป้าหมายอยู่เพียงเล็กน้อย โดยมีการเบิกไปแล้ว 1.1-1.2 แสนล้านบาท
นอกจากนี้ จะมีโครงการที่เกี่ยวกับคอมพิวเตอร์ของกระทรวงศึกษาธิการเข้าประมูลมากขึ้น และคิดว่าในเดือนหน้าจะมีโครงการของกระทรวงสาธารณสุขเข้ามาประมูลเพิ่มเติม ซึ่งโครงการของกระทรวงสาธารณสุขส่วนใหญ่จะเปลี่ยนแปลงไปจากโครงการเดิม เพื่อให้ตรงความต้องการความจำเป็นของผู้ที่ต้องการใช้เงินในระดับพื้นที่ปฏิบัติการจริงๆ ทำให้โครงการของ 2 กระทรวงใหญ่ๆ ที่สะดุดไปได้กลับมาเดินหน้าเหมือนเดิม และน่าจะมีส่วนช่วยให้ภาพ รวมขอโครงการไทยเข้มแข็งเดินหน้าได้รวดเร็วขึ้น
สำหรับงบประมาณในโครงการลงทุนไทยเข้มแข็ง ตาม พ.ร.ก. กู้เงิน 4 แสนล้านบาท คาดว่าจะมีการเบิกจ่ายในงบปี 2553 ร่วม 2 แสนล้านบาท ส่วนที่เหลือ 1.5 แสนล้านบาท จะเบิกจ่ายในปี 2554